Федеральнэ программэу «Iэрыфэгъу къэлэ щыIакIэр гъэпсыгъэныр» зыфиIорэр гъэцэкIэгъэныр УФ-м и Президентэу Владимир Путиным къыгъэнэфэгъэ пшъэрылъхэм ащыщ.\nАщ къыдыхэлъытагъэу республикэм икъэлэ шъхьаIэ изэтегъэпсыхьан лъагъэ­кIуатэ. 2021-рэ илъэсым урамэу Краснооктябрьскэм (урамхэу Пушкинымрэ Комсомольскэмрэ азыфагу) тет скверыр зэты­рагъэпсыхьажьыщт. Мыекъуапэ щыпсэухэрэм рейтинг мэкъэтынымкIэ ар къыхахыгъ.\nКъэлэ администрацием къызэрэща­IуагъэмкIэ, зыгъэпсэфыпIэ заулэ ащ хэтыщт, джащ фэдэу лъэсрыкIо гъогу­хэр кIэу фашIыщтых. Ащ нэмыкIэу къэзыгъэ­нэфырэ ыкIи архитектурнэ пкъыгъо цIыкIухэр агъэуцущтых, ятеплъэкIэ ахэр мыIэрысэм фэдэщтых.\n— «ПсэупIэр ыкIи къэлэ щыIакIэр» зыфиIорэ лъэпкъ проектым игъэцэкIэн ишIуагъэкIэ республикэм икъэлэ шъхьаIэ нахь дахэ, гупсэф мэхъу. Къалэм щыпсэурэ цIыфхэм яшIоигъоныгъэхэр къыдэтлъытэзэ, анахь агъэфедэрэ чIыпIэхэр апэ зэтетэгъэпсыхьэх. Дизайн-проектым общественностыр хэплъэ, — еIо Мые­къуапэ имэрэу Андрей Гетмановым.\nДжащ фэдэу федеральнэ программэм къыдыхэлъытагъэу, мы илъэсым Мые­къуапэ дэт фэтэрыбэу зэхэт унэ 30 къызэлъызыубытырэ щагу 25-рэ зэтырагъэпсыхьащт. Федеральнэ, шъолъыр ыкIи чIыпIэ бюджетхэм къахэхыгъэ сомэ миллион 87-рэ ащ пэIуагъэхьанэу агъэ­нафэ. Мы Iофтхьабзэр зэрэзэхащэрэм ынаIэ тет Адыгэ Республикэм и ЛIышъхьэу КъумпIыл Мурат.\nПредыдущая Мэзаем зимэфэкIхэр\nСледущая Адэбз узым ебэных